სიმღერა წვიმაში (ფილმი)

„სიმღერა წვიმაში“ — 1952 წლის ამერიკული მუსიკალური რომანტიკული კომედიის ჟანრის ფილმი. მისი რეჟისორები და ქორეოგრაფები ჯინ კელი და სტენლი დონენი იყვნენ, ხოლო ფილმში ჯინ კელი, დონალდ ო’კონორი, დები რეინოლდსი, ჯინ ჰაგენი, მილარდ მიტჩელი, რიტა მორენო და სიდ ჩარისი თამაშობდნენ. ფილმი ზერელედ ეყრდნობა 1920-იანების ჰოლივუდს, მოქმედება მიმდინარეობს მუნჯი კინოდან ხმოვან ფილმებზე გადასვლის პერიოდში - თუ როგორ უმკლავდებიან ამ ცვლილებას მუნჯი კინოს ვარსკვლავები.

ამ ფილმის შექმნის აზრი არტურ ფრიდს საკუთარი და ნაციო ერბ ბრაუნის მიერ დაწერილი გამოუყენებელი სიმღერების კატალოგის გადახედვისას მოუვიდა. იმის გამო, რომ სიმღერებიდან დიდი ნაწილი სწორედ მუნჯი ფილმიდან ხმოვან ფილმზე გადასვლის დროს იყო დაწერილი, სცენარის ავტორებმა - ბეტი კომდენმა და ადოლფ გრინმა მოქმედებაც ამ პერიოდში განათავსეს. მას შემდეგ, რაც ფილმს რომანტიული მთავარი პერსონაჟი შესძინეს რომელმაც კარიერა ვოდევილით დაიწყო და კინოინდუსტრიის გარდატეხის ეპოქაში თავის ფესვებს დაუბრუნდა და ხმოვან ფილმს სიმღერითა და ცეკვით „გაუმკლავდა“, ჯინ კელიმ, რომელსაც ეს როლი მისცეს, ამგვარი გამოწვევა დიდი ენთუზიაზმით მიიღო. ფილმის პრემიერა რადიო-სიტი მუსიკის დარბაზში, 1952 წლის 27 მარტს შედგა.

ფილმს გამოსვლისთანავე აღიარება არ მოჰყოლია, თუმცა დღესდღეობით ის მსოფლიოში საუკეთესო მიუზიკლად და ერთ-ერთ საუკეთესო ფილმად მოიაზრება.Haley Jr., Jack: That's Entertainment!, Frank Sinatra segments. Metro-Goldwyn-Mayer, 1974  ამერიკის კინოინსტიტუტმა მას უდიდესი მიუზიკლის წოდება მიანიჭა, 1998 წელს ყველა დროის მეათე საუკეთესო ფილმად, ხოლო 2007 წელს ყველა დროის მეხუთე საუკეთესო ამერიკულ ფილმად დაასახელა; ჯინ კელის მიერ შესრულებული ნომერი — „სიმღერა წვიმაში“ საუკეთესო კინო-ნომრების სიაში მესამე ადგილზე მოხვდა. 1989 წელს „სიმღერა წვიმაში“ იმ თავდაპირველ 25 ფილმს შორის იყო, რომლებიც აშშ-ის კონგრესის ბიბლიოთეკამ ფილმების ეროვნულ რეესტრში შესატანად აარჩია მისი „კულტურული, ისტორიული ან ესთეტიური მნიშვნელობის“ გამო. 2005 წელს ბრიტანეთის კინოინსტიტუტმა ის იმ 50 ფილმის სიაში შეიტანა, რომელიც 14 წლის ასაკში უნდა ნახო, ხოლო 2008 წელს Empire ჟურნალმა მას ყველა დროის მერვე საუკეთესო ფილმის წოდება მიანიჭა. „Sight and Sound“ ჟურნალის 2022 წლის ყველა დროის საუკეთესო ფილმების სიაში „სიმღერა წვიმაშის“ მეათე ადგილი ეჭირა (იმავე ჟურნალის 1982 წლის სიაში ამ ფილმს მესამე, ხოლო 2002 წლის სიაში მეათე ადგილი ჰქონდა დაკავებული).  
სქოლიო

კატეგორია:1952 წლის ფილმები
კატეგორია:ამერიკული რომანტიკული კომედიური ფილმები
კატეგორია:MGM-ის ფილმები
კატეგორია:აშშ-ის ფილმების ეროვნული რეესტრის ფილმები
კატეგორია:კომიქსებად ადაპტირებული ფილმები